Nordjyllands Beredskab har onsdag formiddag kæmpet mod flammerne i en ejendom i Hobro. Husets overetage er udbrændt.

12 brandfolk fra Nordjyllands Beredskabs stationer i Hobro og Arden har onsdag formiddag forsøgt at bekæmpe flammerne i en toetagers ejendom i Hobro. Beredskabet blev alarmeret om branden klokken 09.12. - Da vi kom frem var hele overetagen allerede overtændt, og den stod ikke til at redde, fortæller indsatsleder Allan Frisk fra Nordjyllands Beredskab i Hobro. Det var eftersigende husets ejer, der opdagede branden i ejendommen på Hostrupvej i Hobro, hvor hverken mennesker eller dyr var i fare. - Vi var bange for, at branden ville brede sig til naboejendommen, som ligger lige ved siden af. Der var en brandmur imellem de to bygninger, og den holdt heldigvis, så det lykkedes os at få kontrol over flammerne, siger Allan Frisk. Brandfolkene er i gang med efterslukningen. Indsatslederen forventer, at branden vil være endeligt slukket omkring onsdag middag. Det er endnu uvist, hvad årsagen til branden er.